Gedagte vir die dag: Verneder jou onder die kragtige hand van GodArgieffoto. Die grootste onder julle moet bereid wees om die ander te dien. Wie hoogmoedig is, sal verneder word, en wie nederig is, sal verhoog word. (Matteus 23:11-12) Om jou aan God se gesag te onderwerp is dikwels ’n vernedering omdat jy teen populêre denkwyses, persoonlike voorkeure, selfbejammering en selfhandhawing moet kies om sy wil te doen. ’n Mens se sin vir regverdigheid word dikwels hierdeur uitgedaag en dan is dit moeilik om te kies. “Ja, maar”-klousules is baie algemeen in hier die proses. Om aan God gehoorsaam te wees beteken jy moet jouself ’n paar dinge ontsê. God se kragtige hand praat van erkenning van sy teenwoordigheid in die wêreld om jou. Die gevolg is dat God jou dan oplig sonder dat jy jou skuldig maak aan selfverheffing. God is baie goed daarin om mense met eer en heerlikheid te bekroon. Dit gebeur gereeld. Dié wat deur God verhoog word, hoef nie daarvoor te veg nie. Dit is nie nodig om te baklei om dit te behou nie. Hulle kan dit maklik weggee, want God gee dit en God kan dit wegneem as Hy wil. Hierdie mense stem met alles saam wat God doen en geniet groot vrede in hulle lewe as gevolg daarvan. Hulle ingesteldheid erken dat dit soms moeilik is om God te gehoorsaam, maar hulle doen dit in elk geval. Hulle vergewe wanneer almal dink hulle is geregtig op wraak. Hierin is Jesus ons voorbeeld toe Hy aan die kruis gehang het en God gevra het om dié wat Hom tereggestel het te vergewe: “Vader, vergeef hulle, want hulle weet nie wat hulle doen nie!” (Luk 23:34). My grootste wins is God en Hy sal my op die regte tyd verhoog.